## Kodeks profesionalne etike službenika Ministarstva financija, Carinske uprave

### NN 133/2006 (11.12.2006.), Kodeks profesionalne etike službenika Ministarstva financija, Carinske uprave

# MINISTARSTVO FINANCIJA

**3021**

Na temelju članka 19. stavak 1. Etičkog kodeksa državnih službe­nika (»Narodne
novine«, br. 49/06), uz prethodnu suglasnost Vlade Republike Hrvatske klasa:
023-03/06-03/05, urbroj: 5030120-06-1 od 16. studenoga 2006., ministar financija
donosi

## KODEKS

### PROFESIONALNE ETIKE SLUŽBENIKA MINISTARSTVA FINANCIJA, CARINSKE UPRAVE

Članak 1.

Kodeks profesionalne etike službenika Ministarstva financija, Carinske uprave
(dalje u tekstu: Kodeks) sadrži pravila ponašanja koja su državni službenici u
obvezi poštovati u obavljanju poslova kako bi na taj način pridonijeli ugledu
carinske službe.

ETIČKE VRIJEDNOSTI ZAPOSLENIH U CARINSKOJ SLUŽBI

Članak 2.

***1) Poštenje i nepristranost***

Pri obavljanju poslova u carinskoj službi službenici su u obvezi poštovati Ustav
Republike Hrvatske, zakone, podzakonske propise i pravila struke, te postupati
po uputama čelnika tijela, odnosno nadređenog službenika, koje se odnose na
ispunjavanje službenih dužnosti.
Pri obavljanju poslova u carinskoj službi službenici ne smiju:
– primiti novac, bez obzira na iznos, drugu vrijednosnicu ili dragocjenu kovinu,
odnosno tražiti primiti dar,
– zlouporabiti svoj položaj u svrhu ostvarivanja materijalne ili druge vrste
koristi osobno, za članove obitelji, bliske rođake, prijatelje druge pravne i
fizičke osobe s kojima je u privatnom, poslovnom političkom odnosu,
– zlouporabiti posebna prava koja proizlaze iz položaja ovlaštenog carinskog
službenika koja su potrebna za obavljanje njihove dužnosti,
– koristiti službene informacije o djelovanju i radu Ministarstva financija,
Carinske uprave Republike Hrvatske radi osobnog probitka ili probitka povezane
osobe,
– koristiti svoj položaj državnog službenika kako bi utjecali na odluku
zakonodavne, izvršne ili sudbene vlasti radi osobnog probitka ili probitka
povezane osobe, ostvarenja neke povlastice ili prava i sklapanja pravnog posla,
odnosno kako bi na koji drugi način interesno pogodovali sebi ili drugoj
povezanoj osobi.
Ako je službeniku ponuđena korist u obliku dara ili kakve druge ponude, dužan je
dar ili drugu ponudu odbiti i o tome odmah obavijestiti nadređenog službenika.

***2) Javni interes i politička neutralnost***

Pri obavljanju poslova u carinskoj službi službenici su dužni postupati sukladno
javnom interesu.
Pripadnost političkoj stranci službenika nipošto ne smije utjecati na njihovo
nepristrano i profesionalno postupanje pri obavljanju poslova u carinskoj
službi.

***3) Odgovornost***

Pri obavljanju poslova u carinskoj službi službenici su dužni postupati
odgovorno. Podatke i informacije koje saznaju pri obavljanju poslova u službi
službenici smiju koristiti samo u službene svrhe.
Službenu, poslovnu i drugu tajnu carinski službenici dužni su čuvati i nakon
prestanka radnog odnosa u službi.

***4) Jednakost, profesionalnost, ljubaznost i pružanje pomoći***

U svakodnevnom izvršavanju povjerenih im zadaća službenici svojim izjavama ili
postupcima ne smiju diskriminirati druge službenike, odnosno stranke zbog
podrijetla, spola, društvenog ili materijalnog položaja, rase, nacionalne
političke pripadnosti, odnosa prema religiji i prema seksualnoj orijentaciji ili
zbog kojega drugog razloga suprotno Ustavom zakonom utvrđenom pravu i slobodi.
Pri obavljanju poslova u carinskoj službi službenici su dužni postupati
profesionalno, ljubazno i susretljivo, te se s dužnom pažnjom i poštovanjem
odnositi prema strankama, prema nadređenim službenicima i drugim službenicima u
svakodnevnom radu.
Službenik u odnosu sa strankom mora postupati korektno, pristojno, pošteno,
objektivno i nepristrano, mora pokazati zanimanje i strpljenje (osobito prema
neukoj stranci) pružajući joj pravnu pomoć sukladno zakonskim propisima, držeći
se pritom načela ekonomičnosti vođenja postupka.
Podatke i informacije koje sazna u postupku o stranci službenik je u obvezi
koristiti na način kako je to propisano zakonom.

***5) Odanost carinskoj službi***

Službenici su dužni svojim djelovanjem i ponašanjem pridonositi ugledu carinske
službe u Republici Hrvatskoj i u inozemstvu.
Službenici ne smiju prenositi negativno stajalište o onim pitanjima koja bi
mogla dovesti u sumnju njihovu odanost carinskoj službi.

***6) Službena odora — uredno i primjereno odijevanje na radnome mjestu***

Pri obavljanju poslova u carinskoj službi službenik je obvezan službenu odoru
nositi na propisan i dostojanstven način kako bi i svojim izgledom pridonosio
ugledu carinske službe.
Službenici su dužni uredno se odijevati, a odjeća mora odgovarati dužnostima
koje obnašaju, te mora biti u skladu s uobičajenim profesionalnim standardima.

***7) Učinkovito gospodarenje***

Pri obavljanju poslova u carinskoj službi službenici su u obvezi postupati
sukladno načelu učinkovitoga gospodarenja na temelju zakonskih propisa, načelu
ekonomičnosti i načelu djelotvornosti.
Službenici su dužni pažljivo postupati s državnom imovinom i ostalim
financijskim sredstvima koja su im povjerena i predana na korištenje.

POŠTIVANJE KODEKSA PROFESIONALNE ETIKE

Članak 3.

Svi carinski službenici zaposleni u carinskoj službi dužni su se pridržavati
odredaba ovoga Kodeksa.
U slučaju kršenja odredaba Kodeksa službenici odgovaraju za povrede službene
dužnosti utvrdene zakonom, drugim propisom ili pravilnikom o unutarnjem redu,
ako ponašanje službenika predstavlja povredu službene dužnosti.
Ravnatelj Carinske uprave imenovat će povjerenstvo radi praćenja provedbe ovoga
Kodeksa.

JAVNOST KODEKSA

Članak 4.

Kodeks se ističe na vidnome mjestu u Ministarstvu financija, Carinskoj upravi.
Kodeks se objavljuje na web stranicama Ministarstva financija, Carinske uprave.

STUPANJE NA SNAGU

Članak 5.

Ovaj Kodeks stupa na snagu osmog dana od dana objave u »Narodnim novinama«.

Klasa: 023-03/05-01/80
Urbroj: 513-03/06-9
Zagreb, 20. studenoga 2006.

Ministar financija
**Ivan Šuker**, v. r.

Ostalo, NN 133/2006-3021
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)